ועדת החוקה, חוק ומשפט, כנסת 23, פרוטוקול מספר 4, 2020-06-01 10:10

יעקב אשר: בוקר טוב לכולם, אני פותח את הישיבה.

יעקב אשר: אנחנו ממשיכים את הדיון מאתמול.

יעקב אשר: היה אתמול דיון ממצה ואינטליגנטי ועלו בו דברים.

יעקב אשר: אני רוצה לנצל את הישיבה הזאת לשני דברים.

יעקב אשר: א', אני מבקש מהיועץ המשפטי גור להעלות את הנושאים שעלו על ידי חלק מהחברים.

יעקב אשר: אחר כך ניתן לכל אחד לסכם את הנקודות שלו, ולאחר מכן אנחנו נצביע לקריאה ראשונה.

יעקב אשר: אני ביקשתי מגור להעלות את הנושאים שהיו פה.

יעקב אשר: עם חלקם אני לא מסכים, עם חלקם אני עדיין לא יודע אם אני מסכים או לא, אבל אני חושב שהיה דיון מצוין ואנחנו ניקח את הנקודות הללו להמשך הדרך.

יעקב אשר: בבקשה, גור.

גור בליי: בישיבה אתמול, שהייתה ישיבה ממושכת, קראנו את שתי הצעות החוק – את התיקון לחוק היסוד ואת תיקוני החקיקה המשלימים – ודנו בהיבטים השונים שעלו.

גור בליי: חלק מההיבטים הצפנו במסמך ההכנה שלנו וחלק עלו מתוך הדיון, הן לגבי ההצדקה למודל בכללותו ביחס להפרדה בין הרשות המחוקקת לרשות המבצעת, הן ביחס למפתח הסיעתי שנקבע פה, הן ביחס למנגנוני ההחלפה, הן ביחס להחלה על סגני השרים, שכפי שאמרנו, היא שונה מהמקובל.

גור בליי: דיברנו גם על השאלה של הוראת שעה לעומת הוראת קבע, וגם דיברנו על השאלה של העצמאות של חברי הכנסת שנכנסים במסגרת ההסדר.

גור בליי: מעבר לנוסח שהוקרא אתמול בשתי הצעות החוק והעדכונים שכבר נעשו, שאת חלקם גם הקראנו, אני רוצה להזכיר עוד שני דברים קטנים שהיו פתוחים ועכשיו הם נוספים לנוסח.

גור בליי: דבר נוסף קטן שכבר הקראנו אתמול מתייחס לעניין הפרסום ברשומות.

גור בליי: אמרנו שההשתייכות הסיעתית של ח"כ שנכנס לסיעה שהתפלגה – יהיה לגבי זה פרסום ברשומות.

גור בליי: זה עניין די טכני, אבל זה דבר שלא היה בנוסח המקורי.

קארין אלהרר: זה קורה גם היום לפי התקנון?

גור בליי: לדעתי זה קיים היום, כן.

גור בליי: דבר נוסף, הייתה שאלה של חבר הכנסת איתן גינזבורג לגבי אותו סעיף של ההשתייכות הסיעתית.

גור בליי: אני מזכיר שיש בו שני מסלולים.

גור בליי: אם הייתה התפלגות רק לפי 59(2), זאת אומרת על בסיס המפלגות, לחבר הכנסת אין בעצם זכות בחירה והוא צריך לקבל את ההסכמה של שתי הסיעות אם הוא רוצה לעבור ביניהן.

גור בליי: אם הייתה התפלגות לפי 59(1), שזה השליש, או לפי 59(3), המיזוג, אז יש לו את זכות הבחירה, כפי שכתוב, "גם אם הייתה התפלגות לפי 59(2)".

גור בליי: זאת אומרת, ברגע שיש את (1) או (3) אז הוא כאילו גובר על העובדה שהייתה התפלגות לפי המפלגות.

גור בליי: הייתה שאלת הבהרה של איתן גינזבורג האם להוסיף שם "בין אם ההתפלגות לפי המפגלות הייתה לפני ובין אם אחרי".

גור בליי: אנחנו אמרנו שככה אנחנו מבינים את זה, אבל לאור הבקשה, נחדד את זה בנוסח.

גור בליי: ארבל, היועצת המשפטית של ועדת הכנסת, העלתה שאלה לגבי הדבר הזה, ובסופו של דבר אנחנו כן נוסיף את זה לנוסח, נוכח הבקשה של איתן גינזבורג.

יואב סגלוביץ': אם להגיד את זה בלשון בני אדם, אז בעצם בכל זמן נתון, בכל סיטואציה, הוא יכול לבחור.

גור בליי: לא, רק בסיטואציה שהיה שליש או מיזוג.

גור בליי: זאת אומרת, ברגע שהייתה התפלגות לפי שליש או לפי מיזוג, הוא יכול לבחור, גם אם קודם לכן או אחר כך הייתה התפלגות לפי המבנה המפלגתי המקורי.

קארין אלהרר: זה בשונה מהמצב היום?

גור בליי: אם נהיה קונקרטיים, אז הסיטואציה של כחול לבן, שבה הייתה התפלגות גם על בסיס 59(2), כלומר על בסיס המפלגות המקוריות, וגם על בסיס של שליש – בסיטואציה כזאת חבר הכנסת יוכל לבחור.

גור בליי: זה כמו שבעצם כתוב היום בתקנון.

גור בליי: חבר הכנסת יוכל לבחור, והעובדה שהייתה מעורבת באותה התפלגות גם סוג התפלגות שבה הוא לא יכול לבחור – התפלגות לפי המפלגות – לא משנה את השורה התחתונה.

גור בליי: זה ברור?

יואב סגלוביץ': אז זה בעצם עיגון לפי התקנון היום, כן?

גור בליי: זה עיגון, בתוספת ההבהרה שאומרת שזה לא משנה אם ההתפלגות לפי מפלגות הייתה לפני ההתפלגות לפי שליש או אחרי ההתפלגות לפי שליש.

גור בליי: ברגע שיש התפלגות לפי שליש אתה לא יכול להניח היפותטית מה חבר הכנסת היה בוחר, כי שליש מוציא אותך מהמשוואה הצפויה.

גור בליי: לעומת זאת, בסיטואציה שבה מפלגה מתפרקת לפי המפלגות הקיימות, לפי 59(2) בלבד – למשל הרשימה המשותפת מתפלגת לבל"ד, רע"ם-תע"ל וחד"ש – אז חבר הכנסת לא יכול לבחור, כי הוא מסומן והולך למי שהוא התחייב.

גור בליי: אבל ברגע שיש שליש אז אפשר לומר שזה טורף את הקלפים, ואז יש לו את הבחירה.

גור בליי: הדבר השלישי הוא עניין כמעט נוסחי ואני חושב שהוא אפילו מיותר.

גור בליי: לעניין הפסקת כהונה של סגן שר, היום כתוב שהוא יפסיק את כהונתו אם הוא מפסיק להיות חבר כנסת, ואנחנו הוספנו פה את ההבהרה: זולת אם הוא התפטר במסגרת הנורבגי, שזה בדיוק ההסדר המוצע.

גור בליי: אנחנו פשוט מוסיפים פה הבהרה כדי שלא ישתמע משהו אחר, כי בזמנו פנו אלינו בשאלות בעניין הזה.

גור בליי: זה חל רק לתוך הכנסת הזאת, זה לא נותן לו יכולת להישאר במסגרת איזו רציפות שלטונית גם לכנסת הבאה.

גור בליי: כלומר, הוא כאילו מקבל איזושהי זכות מיוחדת להיות סגן שר ולא להיות חבר כנסת רק באותה הכנסת שבה הוא התפטר במסגרת הנורבגי, וברגע שנגמרה אותה הכנסת - - -

יעקב אשר: כל כוחו כסגן שר בעצם מגיע מזה שהוא נבחר כחבר כנסת.

גור בליי: בדיוק.

יעקב אשר: ברגע שהוא כבר לא חבר כנסת הוא כבר לא יכול להמשיך כמו סגני שרים אחרים, אלה שהיו שנה וחצי בממשלת המעבר.

גור בליי: מעבר לדברים האלה יש תיקוני נוסח נוספים.

גור בליי: אני לא אקריא אותם כי הם באמת לא משנים את המהות של הדברים.

גור בליי: בדיון הקודם עלו הצעות בכמה כיוונים.

גור בליי: הייתה הצעה של חבר הכנסת גינזבורג שדיברה על כך שבנוסף להסדר, לפני שחבר כנסת מפעיל את הנורבגי... אנחנו כל הזמן קוראים לזה הנורבגי, אבל בעצם זה לא הנורבגי - - -

קארין אלהרר: בוא נקרא לזה "הישראלי".

קארין אלהרר: נורבגי זה לא.

גור בליי: בסדר, הישראלי.

מיקי לוי: אין בינו לבין הנורבגי שום דמיון.

קארין אלהרר: זה ישראבלוף.

גור בליי: אנחנו באמת צריכים למצוא לזה שם יותר קולע.

גור בליי: ההסדר הישראלי.

גור בליי: נוסף עכשיו בנוסח דבר שלא היה בהוראת השעה מ-2015: כשחבר כנסת מפעיל אותו הוא צריך את אישור יו"ר הסיעה.

גור בליי: חבר הכנסת גינזבורג העלה את השאלה אם זה יהיה יו"ר הסיעה או ראש רשימת המועמדים, כלומר מי שעומד בראש המפלגה.

גור בליי: הדבר הזה לא נסגר עדיין.

יעקב אשר: זה ייסגר בהמשך.

גור בליי: חברת הכנסת אלהרר העלתה מגבלות שונות על היכולת להפעיל את ההסדר הישראלי, במובן שתיקבע איזושהי מכסה על כמות הפעמים שאפשר להפעיל אותו, או שנאפשר שההחלפה בין שרים תהיה רק פעם אחת לכל סיעה ולא פעם אחת לכל חבר כנסת.

גור בליי: הצעה נוספת הייתה שבמקום שיהיה את המפתח המסובך שאומר כמה פעמים כל סיעה יכולה להפעיל את ההסדר, פשוט ייקבע איזה משהו אחיד לכל המפלגות, נניח כל סיעה תוכל להפעיל את ההסדר חמש פעמים.

יעקב אשר: זה מנגנון יותר פשוט כביכול, אבל הוא גם מעוות במידה מסוימת חלק מההיגיון.

קארין אלהרר: לא, זה לא מעוות.

יעקב אשר: נדבר על זה.

קארין אלהרר: אדוני, אם יש הסכמות ואחדות והכול שמח והציפורים מצייצות, אז הדעת נותנת שיגיעו להסכמות ושלא יהיה צריך לערב חוקי יסוד בכל דבר.

קארין אלהרר: אבל זה רק מה שהדעת נותנת, לא הממשלה.

גור בליי: הצעה נוספת, שעלתה מחברי הכנסת לוי וסגלוביץ', דיברה על העניין שחבר כנסת שנכנס במסגרת המודל הזה לא יוכל להתמנות לכל תפקיד בכנסת.

מיקי לוי: לדוגמה, חבר בוועדה למינוי שופטים.

גור בליי: תפקידים רגישים ומיוחדים.

יעקב אשר: אני אומר בכנות שאני מתנגד לדבר הזה, בגלל שלא יכול להיות מצב שבו יש שני סוגים של חברי כנסת, אין דבר כזה, זה לא קיים.

איילת שקד: מיקי, הוא צודק.

מיקי לוי: הבעיה שמי שנכנס עם ההסדר הישראלי ויהיה בוועדה למינוי שופטים, תהיה מעל ראשו חרב מאכלת.

מיקי לוי: יוכלו להגיד לו לבחור את השופט ההוא ולא את השופט הזה.

מיקי לוי: ולכן זה מסוכן - - -

יעקב אשר: מיקי, חכה, אני תכף אתן לכם לסכם.

גור בליי: אני רק אומר שפה צריך לחשוב מאוד בזהירות אם אנחנו לא שופכים את התינוק עם המים.

גור בליי: זאת אומרת, האם התקדים של יצירת שתי דרגות של חברי כנסת לא יוצר תרופה שהיא יותר חמורה מהבעיה.

יואב סגלוביץ': אבל הנושא שקארין אמרה יכול לרפא חלק מהדברים שמיקי העלה.

יואב סגלוביץ': הסיפור של ההחלפות, אם הוא יאושר, זה יוריד חלק מהחששות האחרים.

יעקב אשר: איזה החלפות?

יואב סגלוביץ': החלפות בין שרים.

יואב סגלוביץ': ששרים עושים שירקעס ביניהם.

יעקב אשר: לא יהיו החלפות.

מיקי לוי: לא יהיו החלפות.

קארין אלהרר: זה ימנע את הדבר הזה.

יואב סגלוביץ': כשאתה לא מאפשר החלפות אתה מונע חלק מהעניין הזה.

יעקב אשר: גם אנחנו לא מדברים פה על החלפות.

יעקב אשר: לא פתחנו שוק פרסי בעניין הזה.

יואב סגלוביץ': אנחנו לא, הצעת החוק כן.

יעקב אשר: גם היא לא.

יעקב אשר: היא מגבילה את זה.

קארין אלהרר: לא, אין הגבלה.

גור בליי: אחד לחבר כנסת.

קארין אלהרר: אחד לחבר כנסת, אבל שרים יכולים לשחק.

יעקב אשר: אבל לפעמים גם קורים דברים.

יואב סגלוביץ': היושב-ראש, אני רק אומר את העניין הזה.

יואב סגלוביץ': הוא לא קריטי, אבל הוא הצעה טובה גם למציעים.

יעקב אשר: לכן היא עדיין על השולחן ואנחנו עוד נדבר עליה.

יעקב אשר: הלאה.

גור בליי: עוד שתי הצעות, ואם יש דברים נוספים, תגידו.

גור בליי: הייתה הצעה של חבר הכנסת לוי שלא לאפשר גם לשר וגם לסגן שר מאותו משרד להפעיל את ההסדר הזה שניהם, אלא שרק אחד מהם יוכל להפעיל.

יעקב אשר: כדי שלא יהיה מצב שבו יהיה ניתוק של המשרד הזה מהכנסת.

מיקי לוי: נכון.

יעקב אשר: יש בזה הרבה היגיון.

יעקב אשר: חשבתי על זה אתמול בלילה ואמרתי לעצמי שזה חכם והגיוני.

מיקי לוי: איתן גינזבורג פסל את זה מהבסיס.

מיקי לוי: אני שמח לשמוע את דעתך, אדוני היושב-ראש.

יעקב אשר: רגע, זה לא אומר עדיין כלום.

מיקי לוי: בסדר, אבל עצם זה שחושבים על זה, זה כבר משהו.

גור בליי: הדבר האחרון שעלה זה השאלה של הוראת שעה לעומת הוראת קבע.

גור בליי: עלתה פה בדיון השאלה אם לקבוע את זה כהוראת שעה או כהוראת קבע.

גור בליי: אנחנו אמרנו שגם אנחנו התלבטנו בדבר, אבל הגענו למסקנה שבסופו של דבר עדיף הוראת קבע במקרה הזה.

גור בליי: אבל בהחלט יש פה שיקולים לכאן ולכאן, ואני מניח שהדבר הזה עוד יעלה בהמשך.

מיקי לוי: אם זה יהפוך להוראת שעה אני מוכן להוריד את כל 6,000 ההסתייגויות ולעשות את החיים יותר קלים.

יעקב אשר: תגיד לי, למה 6,000 ולא 8,000, כמו אצל גינזבורג?

יעקב אשר: זה לא יפה...

מיקי לוי: איזה כיף להיות בוועדה שמחייכים ולא צועקים.

יעקב אשר: אני רוצה לתת רשות דיבור לחברי הכנסת.

מיקי לוי: אתם מוכנים לוותר לי?

מיקי לוי: אני אדבר חצי דקה.

מיקי לוי: תודה.

מיקי לוי: אדוני היושב-ראש, אני אומר את זה לפרוטוקול, לא אליך: גם אתמול המציעים, שחתומים על החוק הזה, לא הטריחו את עצמם להגיע.

מיקי לוי: הגיעו רק שני אנשים מהקואליציה.

מיקי לוי: גם המציעים, להערכתי, לא קראו את החוק הזה אלא רק חתמו עליו.

יעקב אשר: מה לעשות ששלושה מהמציעים הם ראשי ועדות שהולכים להתמנות היום?

יעקב אשר: בדיוק בשביל זה צריך נורבגי.

יעקב אשר: הינה.

מיקי לוי: כל מי שכאן, אדוני היושב-ראש, הם חברי כנסת אחראים מהאופוזיציה, חברי כנסת שאכפת להם, מגיעים, עושים שיעורי בית.

מיקי לוי: ואף אחד מהקואליציה הגדולה הזאת – 72 נדמה לי – לא מטריח את עצמו לבוא לכאן.

מיקי לוי: קצת כבוד לחוק שהצעתם, לא כבוד אלינו.

מיקי לוי: באמת, זה לא מכבד אותם.

מיקי לוי: תודה רבה.

יעקב אשר: תודה, מיקי.

יעקב אשר: נעבור לח"כים שלא היו אתמול.

יעקב אשר: איילת, בבקשה.

איילת שקד: אני כעיקרון בעד החוק הנורבגי, אני חושבת שיש בו היגיון, קידמתי אותו בכנסת הקודמת.

אוסאמה סעדי: זאת אופוזיציה.

אוסאמה סעדי: ..

איילת שקד: אני אומרת את האמת.

יעקב אשר: הזכרתי אתמול שהיא קידמה את זה בכנסת הקודמת.

איילת שקד: אני בעד.

איילת שקד: אני חושבת שהמנגנון שכל חבר כנסת יוכל בכניסה לבחור את הסיעה זה מנגנון שעושה שכל, כי החוק המדלג הוא בעיניי לא חוקתי, וטוב שתיקנו את זה.

איילת שקד: אני כן חושבת שצריך להתלבט על הוראת שעה או קבע.

איילת שקד: מיקי, אני מבינה שאתה רוצה הוראת שעה.

יעקב אשר: לא רק מיקי, גם גדעון סער.

קארין אלהרר: וגם אני.

מיקי לוי: איילת, אנחנו פשוט רוצים לראות איך זה יתנהל; זה משהו חדש.

מיקי לוי: אין בעיה בעוד שנתיים, שלוש או ארבע להפוך את זה לחוק יסוד.

מיקי לוי: אבל עכשיו אנחנו בתחילת הדרך של זה.

איילת שקד: החוק הנורבגי הוכח כהצלחה בכנסת הקודמת - - -

מיקי לוי: אבל זה כבר לא נורבגי, זה ישראלי, היו כל כך הרבה שינויים.

מיקי לוי: ולכן ביקשנו הוראת שעה.

מיקי לוי: הרי בחבילת החוקים הקודמת, שחלקם היו חוקי יסוד, עשו הוראות שעה, כך שאין מניעה לעשות את זה גם כאן.

מיקי לוי: ואז יהיה הרבה יותר קל לכולנו – אני אוריד הסתייגויות, אני אעשה הרבה דברים שיקלו על הוועדה ועל הכנסת.

איילת שקד: לנו יש הסתייגויות.

איילת שקד: אלה לא דברים קריטיים ומהותיים, אבל אלה כן הסתייגויות שחשובות לנו.

איילת שקד: אני חושבת שצריך לדבר על העניין של הוראת שעה, ובאמת יש שכל במה שמיקי אומר, כי זה חוק אחר מהחוק שהעברנו בפעם הקודמת.

איילת שקד: בסך הכול, לקואליציה זה לא משנה אם זאת הוראת שעה או חוק קבע.

איילת שקד: כרגע אני משאירה את זה פתוח.

יעקב אשר: אני מנסה לבחון את הנושא הזה באמת בהסתכלות אמיתית, ולדעתי, מאחר שמדובר כבר בחוק ישראלי – זה הרי כבר לא החוק הנורבגי – אז אם זאת תהיה הוראת שעה, יקרה מה שקרה בפעם הקודמת.

יעקב אשר: את ודאי זוכרת שבפעם הקודמת היה לחץ של הרגע האחרון לעשות את זה כהוראת שעה; למישהו היה קשה להעביר את זה, והוראת שעה הייתה לו יותר קלה.

יעקב אשר: אבל מה קרה בהוראת השעה הזאת?

יעקב אשר: שבעצם במשך כל הקדנציה הנושא ירד מסדר היום - - -

איילת שקד: אתה היית בנורבגי, נכון?

יעקב אשר: אני, שולי מועלם ואחרים.

יעקב אשר: פיארנו, אני חושב – לפחות הם – את הכנסת בתקופה ההיא.

יעקב אשר: גם יוליה מלינובסקי.

יעקב אשר: ממה אני חושש?

יעקב אשר: אני חושש שאם זאת תהיה הוראת שעה – מתי יתקנו אותה?

יעקב אשר: יתחיל להיות פה איזשהו מנגנון שבכל בחירות יעלו את זה כהוראת שעה.

יעקב אשר: כל אחד יבוא - - -

איילת שקד: אבל אתם הרי לא רוצים להעביר את החוק הקודם.

איילת שקד: אם הייתם לוקחים את החוק של ניסן ומעבירים אותו כהוראת קבע - - -

יעקב אשר: רגע, רגע.

יעקב אשר: אני די פתוח, זה יכול להיות גם הוראת שעה, אני לא עומד על הרגליים האחוריות בעניין הזה, אבל אני חשבתי כן לעשות את זה כהוראת קבע.

יעקב אשר: גם כי עמדת משרד המשפטים הייתה יותר לכיוון הזה, אם הבנתי נכון, מסיבותיהם שלהם - - -

אוסאמה סעדי: לא, הם לא דיברו על זה.

יעקב אשר: הם דיברו על זה אתמול.

מיקי לוי: לא היית.

אוסאמה סעדי: הייתי אתמול.

יעקב אשר: היית, אבל הוא הוסיף את זה אחרי שהלכת.

קארין אלהרר: לא, הם אמרו שאין להם - - -

עמי ברקוביץ': אמרנו שאפשר כך ואפשר כך, אבל הנטייה העקרונית שלנו - - -

יעקב אשר: הם אמרו שהעמדה העקרונית שלהם היא כזאת.

עמי ברקוביץ': הנטייה העקרונית.

יעקב אשר: אמרתי שאני מוכן לקיים דיון בעוד כמה חודשים.

יעקב אשר: פעם אחת לעשות דיון שהוא לא תוך כדי תנועה.

יעקב אשר: לבוא ולמצוא את המערך הנכון, שבו גם נדון על עוד דברים – מעמדם של סגני השרים ועוד הרבה מאוד ממשקים שבגלל שכרגע הם תחת הוראות שעה אנחנו כל הזמן הולכים ומתקנים, מתקנים והולכים.

יעקב אשר: אני פתוח לקיים דיון על שני הדברים.

מיקי לוי: יש פתרון יותר טוב לבעיה של ידיים עובדות.

מיקי לוי: בואו נתקן את חוק הכנסת ונגדיל ל-140 מושבים.

מיקי לוי: שהמפלגות יתמודדו על 140 מושבים.

מיקי לוי: זה הרבה פחות מסובך ממה שאנחנו הולכים לעשות.

יעקב אשר: אם זיכרוני אינו מטעני אורי מקלב הציע הצעת חוק כזאת בקדנציה הקודמת.

איל זנדברג: הוא הציע 180.

יעקב אשר: איילת, עוד משהו?

יעקב אשר: לא.

יעקב אשר: אז תודה רבה.

יעקב אשר: אוסאמה, יש לך מה להוסיף על אתמול?

אוסאמה סעדי: כן, אבל אני הולך להצביע על חיים כץ וחוזר.

יעקב אשר: חיים כץ זה עכשיו?

יעקב אשר: אתה רק מצביע ואתה חוזר מייד?

יעקב אשר: אני רוצה לקפוץ לברך אותו.

יעקב אשר: טוב, חבר הכנסת אבידר, זכות הדיבור אליך.

אלי אבידר: תודה רבה, אדוני היושב-ראש.

אלי אבידר: קודם כול אני רוצה לברך אותך על ראשות הוועדה, אני שמח להיות כאן.

אלי אבידר: אתה ציינת קודם שחברת הכנסת מלינובסקי נכנסה בחוק הנורבגי.

אלי אבידר: אנחנו תמכנו בחוק הנורבגי בוורסיה הקודמת שלו, אבל אנחנו מתנגדים לוורסיה הנוכחית, מאחר שאי אפשר להמציא חוק נורבגי בכל פעם שנוצרת קונסטלציה של קואליציה הכרחית.

אלי אבידר: אולי בכנסת הבאה עוד נמצא את עצמנו בממשלה של 61 שרים וסגני שרים, ואז אנחנו נעשה חוק נורבגי לא רק מדלג אלא גם מקפץ.

אלי אבידר: ולכן אנחנו מתנגדים לחוק וגם יש לנו הסתייגויות, שנגיש אותן בזמן המתאים.

אלי אבידר: תודה רבה.

יעקב אשר: תודה רבה.

יעקב אשר: עוד מישהו רוצה לומר משהו?

יעקב אשר: משרד המשפטים, בבקשה.

עמי ברקוביץ': בהמשך להערות שלנו אתמול ועל רקע ההצעה שהעלה חבר הכנסת לוי, שהוזכרו כאן הקשיים שהיא מעוררת – שזה יוצר שני סוגים של חברי כנסת – צריך מצד שני גם להבטיח את העצמאות של כל חברי הכנסת, גם אלה שנכנסים בחוק הנורבגי.

עמי ברקוביץ': בהיבט הזה נודעת חשיבות רבה להסדרים שמוצעים בהצעת החוק הזאת, שמדגישים את העילות להפסקת כהונה, שהן בעצם נסיבות חיצוניות להתפטרות של השר, על העלויות שיש לזה; ואת ההוראות הנוספות שהוספו – הגבלה על מספר הפעמים וכיו"ב – שבעצם מדגישות מאוד את העניין הזה.

עמי ברקוביץ': מבחינתנו זה מוקד מאוד מרכזי של החוק.

קארין אלהרר: אז דעתכם נוחה מהנוסח?

עמי ברקוביץ': מהנוסח כפי שהוא עכשיו?

עמי ברקוביץ': אני חושב שכן.

יעקב אשר: מה לעשות?

יעקב אשר: קורה.

עמי ברקוביץ': ככל שיהיו הצעות לעגן עוד יותר את העצמאות, מה טוב.

עמי ברקוביץ': אבל הנושא של הגבלת האפשרות להתפטר לפעם אחת לחבר כנסת, הוא צעד שלא היה בהוראת השעה הקודמת - - -

קארין אלהרר: גם הצעתי לא הייתה בהצעה הקודמת, ואני מאוד מקווה שהם ישקלו אותה.

קארין אלהרר: חבל שהמציעים לא פה ואנחנו מדברים לעצמנו.

יעקב אשר: יש עוד מישהו שרוצה לומר או להעיר משהו?

יעקב אשר: משרדי הממשלה?

יעקב אשר: צוות הוועדה?

יעקב אשר: אם כך, תם הדיון.

יעקב אשר: אנחנו נעשה הפסקה וב-11:15 נתכנס להצבעה.

יעקב אשר: אני רוצה לברך את חיים כץ, זה יותר בקטע החברי.

יעקב אשר: תודה רבה לכולם.

יעקב אשר: אני מחדש את הישיבה.

אוסאמה סעדי: אדוני, אפשר להגיד כמה משפטים לפני ההצבעה?

יעקב אשר: היית פה לפני שעה.

אוסאמה סעדי: אבל לא דיברתי.

יעקב אשר: אנחנו אמורים עכשיו להצביע.

יעקב אשר: קודם הייתה כאן ישיבה, ואני בסבלנותי-כי-רבה נתתי לכולם לדבר.

קארין אלהרר: אגב, מעניין שרוב המצביעים לא יודעים על מה הם מצביעים.

מיכאל מלכיאלי: אנחנו יודעים טוב מאוד.

מיכאל מלכיאלי: קראנו, למדנו, נבחנו.

מיכאל מלכיאלי: רוב המתנגדים לא יודעים למה הם מתנגדים.

יעקב אשר: האמת היא שזאת פעם ראשונה שזה קורה בכנסת, וחבל שזה קרה דווקא במשמרת שלי...

יעקב אשר: אגב, לאלה שלא היו פה בדיון היום – לאחר הדיון הממצה של אתמול העלינו פה עוד כל מיני דברים שעלו, גם מהאופוזיציה וגם מהקואליציה, דברים שצריך לחשוב עליהם תוך כדי תנועה בהכנה לשנייה ושלישית.

יעקב אשר: אני הודעתי שתהיה עכשיו הצבעה, אבל יש בקשה של אוסאמה לשני משפטים.

יעקב אשר: אם יש הסכמה לכבד את נציג האופוזיציה בשני משפטים, אז אני מסכים.

יעקב אשר: אבל אם זה פותח לכולם, אני לא רוצה.

יעקב אשר: אז אוסאמה, שני משפטים בשם האופוזיציה.

אוסאמה סעדי: אדוני היושב-ראש, רציתי לדבר בישיבה הקודמת, אבל מאחר שעלינו להצבעה על יושב-ראש ועדת העבודה והרווחה אני לא דיברתי.

אוסאמה סעדי: בשם האופוזיציה, מכיוון שאנחנו לא רוצים לעשות פיליבסטר ולמשוך את הזמן ולהגיש אלפי הסתייגויות – אם הקואליציה ומציעי החוק יחשבו על הדברים שאנחנו העלינו בהערות שלנו, אנחנו אומנם לא נתמוך בחוק אבל אנחנו נגיש רק מספר הסתייגויות מהותיות.

אוסאמה סעדי: אני רואה שהחוק חשוב לחלק מהסיעות של הקואליציה ואנחנו לא רוצים למשוך את זה סתם.

אוסאמה סעדי: במיוחד תחשבו על הנושא של הוראת שעה לעומת הוראת קבע.

אוסאמה סעדי: אנחנו עשינו כמה חוקים והצעות בהוראת שעה – ודווקא בחוק הזה אתם רוצים הוראת קבע?

אוסאמה סעדי: גור, אנחנו מכירים את הפסיקה של בית המשפט העליון ואת הביקורת על העניין של הוראת שעה, אבל לאור ההסכם הקואליציוני ולאור המחסור בכוח אדם בכחול לבן פה בכנסת, זאת צריכה להיות הוראת שעה.

אוסאמה סעדי: גם המנגנון המוצע, כל המשוואות המורכבות והמסובכות – בואו תקלו את זה, תעשו את זה משהו פשוט.

אוסאמה סעדי: זהו.

יעקב אשר: אנחנו נדבר על זה במהלך הדיון.

יעקב אשר: גדעון, משפט.

יעקב אשר: בבקשה.

גדעון סער: אני רק רוצה לומר שנאמר אתמול בוועדה שהנושא של הוראת שעה יעלה לפי קריאה שנייה ושלישית.

גדעון סער: זה גם על דעת המציעים שהנושא של הוראת שעה או הוראת קבע יוכרע לפי קריאה שנייה ושלישית.

קארין אלהרר: גם ההסתייגויות יהיו לפני קריאה שנייה ושלישית.

יעקב אשר: אם כך אנחנו עוברים להצבעה על הצעת חוק יסוד: הכנסת (תיקון – הפסקת חברות בכנסת של חבר הכנסת המכהן כשר או כסגן שר).

גור בליי: בנוסח שהקראנו, עם השינויים שהתייחסנו אליהם בדיונים.

יעקב אשר: היו תיקונים קטנים שהוצגו בפני הוועדה.

יעקב אשר: מי בעד?

יעקב אשר: מי נגד?

יעקב אשר: מי נמנע?

יעקב אשר: אושר.

יעקב אשר: הצעת החוק עברה.

אלי אבידר: כמה-כמה?

יעקב אשר: שמונה בעד, שישה נגד, אין נמנעים.

יעקב אשר: הצעת החוק עברה לקריאה ראשונה ותעלה עוד היום למליאת הכנסת.

יעקב אשר: אנחנו עוברים להצבעה על הצעת חוק הפסקת חברות בכנסת של חבר הכנסת המכהן כשר או כסגן שר (תיקוני חקיקה), התש"ף-2020, עם התיקונים כפי שהציג אותם היועץ המשפטי של הוועדה.

יעקב אשר: מי בעד? שמונה בעד.

יעקב אשר: מי נגד?

יעקב אשר: מי נמנע?

יעקב אשר: אושר.

יעקב אשר: ההצעה עברה.

קארין אלהרר: רוויזיה.

יעקב אשר: רוויזיה על ההצעה הזאת.

אוסאמה סעדי: על שתי ההצעות.

יעקב אשר: ביקשת אחת.

קארין אלהרר: לא, על שתיהן.

יעקב אשר: קיבלת את שתיהן, אוסאמה.

גור בליי: אני רוצה לומר לפרוטוקול שצריך רוב של 61 בתיקון לחוק היסוד.

גור בליי: זה כולל גם תיקונים בחוק יסוד: הממשלה, שכבר לא משוריין.

גור בליי: לכן צריך רוב של 61 במליאת הכנסת.

יעקב אשר: אני כבר קובע דיון לרוויזיה: 12:00.